Xalqaro mehnat tashkiloti: "O'zbekistonda bu yilgi paxta terimini kuzatmayapmiz" 
“Bizning ekspertlarimiz o’zbek kuzatuvchilarini treningdan o’tkazmoqda. Terim boshida shu bois dalalarga borishgan, ammo biz o’zimiz vaziyatni monitoring qilayotganimiz yo’q”,- deydi Kari Tapiola, Xalqaro mehnat tashkiloti rasmiysi.
O’tgan yili ilk bor, cheklangan tarzda, monitoring olib borgan edi. Bolalar yoppasiga dalaga olib chiqilmayapti, Xo’sh, hozir Xalqaro mehnat tashkiloti O’zbekistonda nima bilan band? O’zbekiston hukumatiga ko’ra, Xalqaro mehnat tashkiloti bu yilgi paxta terimini kuzatmoqda. Lekin agentlik buni inkor etadi. Shu bois, deydi Tapiola, tashkilot bu yilgi paxta mavsumi xususida biror hisobot chiqarmaydi. 2013-yilda O’zbekiston hukumati bu agentlikka dalalarga borish uchun ruxsat berganida, jarayonni boshdan oyoq o’zi boshqargan, ya’ni tashkilot har bir qadamini markaziy va mahalliy rasmiylar yo’rig’i bilan qo’ygan. Tapiola deydiki, uning idorasi mezbon davlat bilan hamkorlik qilishi tabiiy. O’zbekiston Xalqaro mehnat tashkilotiga a’zo ekan, “birga ishlaymiz albatta”, deydi u. O’tgan yili asosiy e’tibor bolalar dalada qanchalik ishlatilayotganiga berilgan. Xulosa shuki, “o’quvchilarning ekspluatatsiyasi sistematik emas”. Biroq va mahalliy , mustaqil faollar buning aksini aytadi. Bugun kamroq bola paxta terayotgan bo’lishi mumkin, lekin o’quvchilar hamon dalaga olib chiqilmoqda. Turli yoshdagi fuqarolarni yoppasiga majburiy mehnatga jalb etish kundalik ahvol. Xalqaro mehnat tashkiloti bergan hisobot, deydi huquq himoyachilari, haqiqatni aks ettirmaydi, chunki bu agentlik vakillari qayerga bormasin, kim bilan gaplashmasin, O’zbekiston rasmiylari va mahalliy mutasaddilar ularning oldidan jilmagan. Bunday sharoitda kim ham chet ellik delegatsiyaga ochiq gapiradi? Kari Tapiolaning javobi shuki, xulosa professional kuzatuvchilar to’plagan ma’lumotlarga asoslangan. Fermerlardan tortib terimchilargacha, kasaba uyushmalari a’zolari va rasmiylar, kim bo’lmasin, olingan ma’lumot elakdan o’tkaziladi, tekshiriladi, tasdiqlanadi, deydi u. “Bu yili O’zbekiston bizning monitoring usullarimizni o’zlashtirgan holda vaziyatni o’zi nazorat qilmoqda”,- deydi Tapiola. Xalqaro menhat tashkiloti bolalar mehnatini kuzatish bo’yicha muayyan metodologiyaga ega. Lekin barcha yoshdagilarni majburiy mehnatga jalb etish jarayonini monitoring qilish bobida aniq dastur yo’q. Toshkentdagi vakolatxona, deydi rasmiy, endi ish boshlamoqda. Idora mamlakatda mehnat bilan bog’liq qator masalalarga e’tibor qaratadi, xususan kasaba uyushmalari, ishchi huquqlari, tenglik, mehnat sharoiti va hokazo. Siz bilan hamkorlik qilayotgani haqida bong urayotgan O’zbekiston hukumatida majburiy mehnat va bolalar mehnati muammosini hal etish uchun yetarlicha siyosiy iroda, xohish bor deb o’ylaysizmi? – deya so’raymiz Kari Tapioladan. “Ikki yilcha oldin hukumat bu muammolar borligini tan olmas, olsa ham boshqacha tushuntirar edi. Masalaga boshqacha yondashar edi. Bugun inkor etishdan to’xtab, hamkorlikka o’tilgan. Umid qilamizki, birgalikda ijobiy natijalarga erishamiz”. Paxtani kim terishi kerak? Bu soha, umuman olganda, qanday yuritilishi lozim? Dehqon huquqlari, milliy iqtisod va boshqa qator masalalar ko’rib chiqilishi kerak, deydi Kari Tapiola. Butun tizim islohoti, tub o’zgarishlar qilish zaruriyati haqida gap ketmoqda. AQShda asoslangan – o’nlab kompaniya, nohukumat tashkilotlar, ekspertlar va faollarni birlashtirgan harakat - O’zbekiston paxta dalalarida ekspluatatsiyaga barham berishni maqsad qilgan. Bu guruh yaqinda Vashingtonda O’zbekiston elchixonasi oldida namoyish o’tkazdi. Respublika diplomatlari namoyishchilar bilan uchrashmadi. “Paxta kampaniyasi” esa hukumatga ochiq xat yozib, paxta dalalarida odamlarni zo’rlab ishlatib, ularning huquqini poymol etishni bas qilishga chaqirmoqda. Yevropaning turli shaharlarida ham shunday talablar bilan namoyishlar uyushtirildi. Bu guruh Xalqaro mehnat tashkiloti qo’yayotgan qadamlarni ham tanqid ostiga oladi. Uningcha, agentlik o’z faoliyatida xalq dardini ustun qo’yishi kerak, hukumat talabini emas. “O’zbekiston hukumatini tanqidchi tomonlar bilan muzokaraga undab kelamiz”, - deydi Tapiola. “Doimo oshkora ishlashni, ochiq gapirib, o’z pozitsiyasini tushuntirishga va ayniqsa norozi taraflar bilan so’zlashishga undaymiz”,- deydi diplomat. Navbahor Imamova - "Amerika Ovozi"ning yetakchi multimedia jurnalisti. turkumidagi teledasturlar muallifi. Ko'rsatuvlar taqdim etish bilan birga prodyuser, muxbir va muharrir. O'zbekistonda akkreditatsiyadan o'tgan yagona amerikalik jurnalist. "Amerika Ovozi"da 2002-yildan beri ishlaydi. Jurnalistik faoliyatini 1996-yilda O'zbekiston radiosining "Xalqaro hayot" redaksiyasida boshlagan. Jahon Tillar Universiteti Xalqaro jurnalistika fakultetida dars bergan. Ommaviy axborot vositalari bo'yicha bakalavrlikni Hindistonning Maysur Universitetidan , magistrlikni esa AQShning Bol Davlat Universitetidan olgan. Shuningdek, Garvard Universitetidan davlat boshqaruvi va liderlik bo'yicha magistrlik diplomiga ega. Jurnalistik va ilmiy materiallari qator xalqaro manbalarda chop etilgan. Amerikaning nufuzli universitetlari va tahlil markazlarida so'zlab, ma'ruzalar o'qib keladi. "Amerika Ovozi" oltin medali sohibi. Tashkilotda gender va jurnalistika bo'yicha kengash raisi. Toshkent viloyati Bo'stonliq tumani Qo'shqo'rg'on qishlog'ida ziyoli oilasida ulg'aygan.